
referat fra møte i lokalt arbeidsmiljøutvalg torsdag 15. desember kl. 13.00-14.30
Tilstede: Ken Henry Hyttemoen, Kari F. Johansen, Marja Lundell og Per Arne Olsen. Referent: Tore Vogt. Forfall: Lise Strøm
1. Godkjenning av dagsorden

Sak 5 om konflikthåndtering utsettes til neste møte. Det ble foreslått å ha innføringen av ephorte på dagsorden. Denne saken blir tatt opp på neste møte.

2. Godkjenning av referat fra LAMU-møtene 19.09 og 10.10

I referatet fra 10.10 legges det som viktig premiss i sak 05/05 at vi ikke har rullestolbrukere ved avdelingen i år. Det er rullestolbrukere ved avdelingen i inneværende studieår.

3. De lokale AMUs rapporter for studieåret 2004/2005

Notat fra fellesadministrasjonen datert 29.11 tas til etterretning.
4. LAMU melder saker

Det ble ikke meldt om andre saker enn de som er satt opp på dagsorden.
5. Konflikthåndtering
Utsettes til neste møte.

6. HMS-samtaler høsten 2005

Det er ønskelig med HMS-samtaler tidligere i høstsemesteret neste høst. Den gamle ordningen med HMS-kontakter pr. enhet avvikles. 
Når det gjelder kritiske merknader fra et fagmiljø på overgangen fra analogt til digitale videosystem støtter LAMU at Høgskolen kun skal ha digitalt utstyr tilgjengelig på klasserom. Det må imidlertid undersøkes om konvertering av gamle analoge videoer til digitale videoer kan foretas på avdelingsnivå, og om vi har utstyr for digitale videoopptak. 

Det etterlyses et forum for bedre dialog mellom administrasjon og faglige tilsatte. Det har blitt bedre dialog etter at ny avdelingsdirektør tiltrådte i august, og det oppfattes som meget positivt at avdelingsdirektør har deltatt på alle HMS-samtalene ved avdelingen. Det planlegges å sette tematikken administrasjon/fag på dagsorden på personalseminaret i august.
Hvordan kan vi bedre sikre at ansatte ikke går på jobb når de er syke, uten at de føler at arbeidsbelastningen blir for stor når de er friskmeldte igjen fordi ingen andre personer har utført de arbeidsoppgaver man skulle ha utført i sykmeldingsperioden. Hvordan forebygge sykefravær som følge av stor arbeidsbelastning? Ledergruppen blir anmodet om å drøfte ulike tiltak for å løse slike problemer på en bedre måte, spesielt etablere systemer for å overføre arbeidsoppgaver til andre i sykefraværsperiode.

Det er ønskelig å evaluere vaktmestertjenesten i tillegg til AV- og IT-tjenesten.
7. AMUs anbefalinger i forhold til enhetenes oppfølging etter systemrevisjonen 2005

Avdelingen har testet ut evakueringsrutiner for funksjonshemmete studenter i tre ulike klasser i september måned.
Avdelingen har utarbeidet en ad-hoc plan for sikkerhetskartlegging og analyse. Ved vernerunden i 2006 kan vi bruke metode for risikokartlegging og sikkerhetsanalyse, og utarbeide en revidert plan på bakgrunn av dette.
8. Vernerunden 2006

Forslag til datoer for vernerunden 2006 sendes ut så fort som mulig. Målet er å gjennomføre vernerunden på en ½ dag.

9. Miljøledelse

Det bør settes opp oppslag ved kopimaskinene med oppfordring om å kopiere tosidig. På samme oppslag kan det stå at ved behov for tonerbytte skal hustrykkeriet kontaktes, slik at vi sikrer oss korrekt avfallsbehandling av brukte tonere. 

10. Kontorbytter i administrasjonen

Det er registrert høy støy fra ventilasjonanlegg på de nyombygde kontorene z002a og z002b. (red anm: Det viser seg at kontorene ikke var ferdigbygde da støyen ble registrert, problemet ser nå ut til å være løst). 

Adm. leder tok på eget initiativ selvkritikk for at prosessen rundt årets kontorbytte kunne ha blitt gjennomført på en bedre måte. Målsetningen med kontorbytte er å samle studieadministrasjonen på et sted, men målet blir ikke fullt og helt nådd ved kontorbyttene. Problemet med at sentrale samarbeidspartnere til avd.direktør og dekan nå skal sitte i andre etasje, kan delvis løses ved at avdelingsdirektør hver morgen tar en tur i 2. etasje for å skrive under på aktuelle dokumenter.
11. Status flytteprosessen p35
Det sentrale arbeidsmiljøutvalget har satt opp flytteprosessen til Pilestredet 35 som eget punkt på hvert møte. Det er behov for bedre dialog mellom brukergruppa og prosjektgruppa. 

Det er avklart at det blir et felles infotorg/servicesenter mellom avdeling IU og ØKS, og arbeidet rundt planleggingen av dette må igangsettes snarest. Det bør etableres undergrupper av brukerutvalget til å jobbe med forskjellige problemstillinger, som for eksempel utsmykning, innflyttingsplan, grupperom, kantine o.a. Det framkom ideer om at det bør arrangeres felles julebord, og juletrefest for barn/barnebarn, mellom avdeling ØKS og IU.
12. Eventuelt

Det er forståelse for at den enkelte ansatte og student må bruke adgangskort for å komme inn i x-bygget, men det undres over om det er nødvendig å gi ekspedisjonen direktiver om å ikke å åpne utgangsdøra for ansatte. Det er et trivselsmoment at ekspedisjonen kan åpne opp døra for ansatte.









